Mynen wyllegen denst nu onde thoe allen thijden wes jck alles goedes wormach. Worder werdijgen leuen heren soe hebbe jck jven bref onfanghen onde vol worstan; soe js mij jv moenghe onde schade ghans ser leet, Ghaede sijt gheklaghet. Worder soe ghij mij begherende synt omme ijtelijke klockken omme thoe gheden. Werdeghen leuen heren, des kan jck op dijt pass nijch wol vesen, wat mijne vroue js mij of ghestoruen, sus dochte mij wol goet rat toe wessen dat ghij dat ghoet hyr toe stede voolden senden onde ont beden mij woe ghroet ofte voe suaer dat ghij see hebben wijllen, soe volde jck se metten ersten bijnnen en weke edder iiij offe v volde jck se metter hulpe Gades rede maken. Jck pleghe dat schyp:tt toe maken vor xx march, op mijn kost onde omkost. Jck vylt jv maken wor xij march; jck wyl jven schaden mede hebben dreghen; et is nu ghoet soemrer dach, ock js vrede jn der se; id were wol de mijnneste moeghe onde onkost soe woll wor jv alse wor my. Wen ghij de ghroete klockken laeten gheten, soe onbedet mij, dar wyl jck altyt wyllych jn wesen toe jv tokomen. Vorder als hyr boeghen ghesch[r]euen styt dat schyp:tt vor xij march, dat sckoll ij worstan nae reualsche wychte onde nae reualschen ghelden. Hyr wet ghij werdijgen leuen heren jw nae toe rychten. Hyr mede synt Gaede almechtijch beualen; de spare ons allen langen ghesont. Gesch[r]euen metter hast des anderden mydueke vor sante Johannes jnt jar xv. Tyle klockke gheter. Adress: Dem werdyghen heren kapijttel der kerke Abo wrontlyke ghescreuen.